
RAPORT DE SPECIALITATE
privind aprobarea Înţelegerii de Cooperare între 
Municipiul Timişoara şi Municipiului Porto din Republica Portugheză



Având în vedere Expunerea de motive nr. SC2018-6108/15.03.2018 a Primarului Municipiului Timişoara şi Proiectul de hotărâre privind aprobarea Înţelegerii de Cooperare între Municipiul Timişoara şi Municipiul Porto din Republica Portugheză, prin care se propune aprobarea Înţelegerii de Cooperare cu oraşul Porto, 
Facem următoarele precizări:
Având în vedere propunerea E.S. dna. Ioana Bivolaru, Ambasador al României în Portugalia, de a iniţia relaţii de cooperare cu oraşul Porto din Portugalia, Municipiul Timişoara a transmis o scrisoare de intenţie Primarului oraşului Porto, înregistrată cu nr. SC2018-3315/13.02.2018, prin care îşi exprimă disponibilitatea şi deschiderea spre dezvoltarea de relaţii de colaborare între cele două oraşe şi încheierea unei înţelegeri de cooperare.
Primarul oraşului Porto a transmis o scrisoare către primarul Municipiului Timişoara, înregistrată cu nr. SC2018-5659/09.03.2018, prin care propune semnarea Înţelegerii de Cooperare între cele două oraşe în data de 18 aprilie 2018 la Porto. 
În luna aprilie 2018, Camera de Comerţ, Industrie şi Agricultură Timiş, cu sprijinul Ambasadei României în Republica Portugheză, va organiza o misiune economică multisectorială în oraşul Porto în perioada 17-21 aprilie. Cu acest prilej, CCIA Timiş doreşte să vină în spijinul companiilor româneşti interesate de piaţa portugheză prin organizarea unui Forum de afaceri şi a unor întâlniri B2B cu parteneri din regiunea de Nord a Portugaliei, cu accent pe domenii de interes pentru cele două medii de afaceri: agricultură, transport, turism, comerţ, industrii, servicii, IT şi energie, fără a se limita însă la acestea. 
Porto este al doilea oraş ca mărime din Portugalia după capitala Lisabona, fiind situat în nordul Portugaliei şi având o populaţie de 237.591 locuitori (2011). Porto este unul din cele mai vechi oraşe europene şi a fost înscris în Patrimoniul Mondial UNESCO în anul 1996 datorită numeroaselor clădiri istorice şi monumentelor remarcabile. Conform clasamentului întocmit de organizaţia de turism European Best Destinations, Porto a câştigat titlul de Cea Mai Bună Destinaţie Europeană în 2017. În contextul câştigării titlului de Capitală Europeană a Culturii în anul 2021, apropierea de acest oraș portughez nu poate fi decât un semn bun, intrucât și Porto are o foarte bogată și prestigioasă agendă culturală, ca de altfel și o experienţă considerabilă ca şi Capitală Europeană a Culturii în anul 2001.
Încheierea Înţelegerii de Cooperare va facilita schimburile între reprezentanţii celor două administraţii publice locale în domenii de interes pentru Timişoara şi Porto şi va promova şi încuraja schimburile între entităţi similare din cele două oraşe. Textul propus al Înţelegerii de Cooperare stabileşte cadrul relaţiilor de cooperare între cele două oraşe în următoarele domenii de interes: administrarea oraşelor, cultură, sport, economie, social, protecţia mediului, turism, urbanism şi dezvoltare locală, educaţie şi învăţământ superior, inovare, înalte tehnologii şi tehnologia informaţiei.
În conformitate cu prevederile art.16 din Legea administraţiei publice locale nr. 215/2001 actualizată şi potrivit dispoziţiilor art. 41 din Legea tratatelor nr. 590/2003, Înţelegerea de Cooperare între Municipiul Timişoara din România şi Municipiul Porto din Republica Portugheză a fost avizată  favorabil de către Ministerul Afacerilor Externe (Avizul nr. H2-2/680 din 14.03.2018, înregistrat cu nr. SC2018-6081/15.03.2018) şi de către Ministerul Dezvoltării Regionale și Administraţiei Publice (Avizul nr. 27818/13.03.2018, înregistrat cu nr. SC2018-5921/13.03.2018).
Propunem emiterea unei Hotărâri a Consiliului Local prin care să se aprobe Înţelegerea de Cooperare între Municipiul Timişoara din România şi Municipiul Porto din Republica Portugheză, conform anexei care face parte integrantă din hotărâre. 
Având în vedere prevederile legale expuse în prezentul raport, apreciem că proiectul de hotărâre privind aprobarea Înţelegerii de Cooperare între Municipiul Timişoara din România şi Municipiul Porto din Republica Portugheză îndeplineşte condiţiile pentru a fi supus dezbaterii şi aprobării plenului consiliului local.

